|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Zhang Yushu** (chinés tradicional: 張玉書‎; chinés simplificado: 张玉书; *pinyin*: Zhāng Yùshū; Wade-Giles: Chang1 Yü4-shu1), nado o 22 de xullo do 1642 e finado o 2 de xullo do 1711, foi un político e erudito chinés da dinastía Qing. Foi un dos editores principais do *Kangxi zidian* e do *Peiwen yunfu*, xunto con Chen Tingjing.

Traxectoria
-----------

### Primeiros anos

Nado en Dantu (provincia de Jiangsu), Zhang Yushu aprobou os exames imperiais no 1661, obtendo o grao de *jinshi* 進士. Foi destinado á Academia Hanlin, e ascendido ao rango de compilador tres anos despois. Mantivo o posto durante doce anos, até que o nomearon titor da Academia Imperial. Alí, foi director xeral da Xunta de Historia dende o 1679, e tivo o encargo de axudar a editar a *Mingshi* 明史 (*Historia dos Ming*, 1739), xunto con Ye Fang'ai e Xu Yuanwen.

### Carreira política

A continuación, foi ascendido a expositor da academia Hanlin e, no 1681, a reitor da Gran Secretaría. No 1684, foi nomeado vicepresidente do Ministerio de Ritos, pero mantendo tamén o seu posto na academia Hanlin. No mesmo ano, faleceu o seu pai, polo que Zhang Yushu se retirou da vida pública para respectar o período de loito. No 1687, regresou ao servizo público como Ministro de Xustiza. Dous anos despois, converteuse en Ministro dos Ritos. Durante esta época, visitou Gaoyao con Xiong Cili para inspeccionar os traballos de conservación do río. No 1690, foi nomeado Gran Secretario do Salón Wenhua e Ministrio de Finanzas.

### Campañas militares

No 1696, viaxou por Mongolia co emperador Kangxi na súa expedición contra Galdan. Ao ano seguinte, xunto cos Grandes Secretarios Li Tianfu e Xiong Cili, encargóuselle a compilación do *Pingding shuomo fang lüe* 平定朔漠方略, un rexistro oficial das campañas militares dos Qing contra os zúngaros. Zhang tivo que retirarsd no 1698 a causa do loito polo pasamento da súa nai, mais volveu ao traballo no 1700. Uniuse á cuarta campaña do emperador cara ao sur no 1703, e trasladouse con el a Rehe no 1708, redactando unha lista dos dominios do gobernante na rexión.

### Últimos anos

Os seus últimos anos invertiunos na edición do *Peiwen yunfu* e do *Kangxi zidian*. Faleceu no 1711, mentres acompañaba ao emperador a Jehol. Zhang recibiu o nome honorífico póstumo de Wenzhen 文貞, que foi incluído no Templo de Homes de Estado Eminentes durante o reinado de Yongzheng.

Notas
-----

1. 1 2 3 4  Ying, Fang-chao (1943). "Chang Yü-shu". En Hummel, Arthur W. Sr. *Eminent Chinese of the Ch'ing Period* (en inglés). United States Government Printing Office.
2. ↑  "Timeline of the Ming & Qing Palace Events - Kangxi Reign". *The Palace Museum* (en inglés). Consultado o 2024-02-01.
3. ↑  Wang, Shizhen (2019). "A Chinese Bannerman Expert in Waterworks: Epitaph for Director General or River Conservancy Jin Wenxiang (Jin Fu, 1633-1692)". En Ebrey, Ping e Zhang. *Chinese Funerary Biographies: An Anthology of Remembered Lives* (en inglés). University of Washington Press. ISBN 9780295746418.
4. ↑  Perdue, Peter (2002). "Qing Empire in Eurasian Time and Space: Lessons from the Galdan Campaings". En Struve, Lynn. *The Qing Formation in World-Historical Time* (en inglés). Harvard University Asia Center. ISBN 978-1-68417-398-3.
5. ↑  Whiteman, Stephen H. (2020-01-09). *Where Dragon Veins Meet: The Kangxi Emperor and His Estate at Rehe* (en inglés). University of Washington Press. ISBN 978-0-295-74581-7.

Véxase tamén
------------

### Ligazóns externas

* *Peiwen yunfu* 佩文韻府 (Internet Archive)
* *Kangxi zidian* 康熙字典 (Chinese Text Project)

|  |  |
| --- | --- |
| Control de autoridades | 
* Wd: Q11068801
* WorldCat
* VIAF: 67788294
* BNF: 169348699
* CBDB: 0064173
* CERL: cnp01928387
* CiNii: DA05239964
* FAST: 76254
* GND: 172472865
* ISNI: 0000000063423941
* LCCN: n81081312
* NDL: 00346450
* NLA: 36605839
* NTA: 145533719
* OL: OL1564698A
* SUDOC: 094162425

 |